**Kuusalu valla kriisikomisjoni koosolek**

17.03.2020 videokeskkonnas Zoom

Algus 9.30, lõpp 10.30

Juhatas: Urmas Kirtsi

Protokollis: Ere Uibo

Võtsid osa: Urmas Kirtsi, Hilleri Treisalt, Priit Tammets, Mart Laanpere, Kaupo Parve, Jaanus Hein, Ingeldrin Aug, Susanna Kari, Kalev Kuuspalu.

Puudusid: Värner Lootsmann

Kutsutud: Margus Soom, Ere Uibo

1. **Kriisiolukorrast Kuusalu vallas**

Urmas Kirtsi: vallavalitsuse istungil täna kell 9 otsustasime muuta kriisikomisjoni koosseisu. Liitsime komisjoni ka kõik ülejäänud vallavalitsuse liikmed, kuna kiirel ajal pole otstarbekas teha eraldi vallvalitsuse ja kriisikomisjoni istungit. Komisjoni uued liikmed on ka volikogu liige Ingeldrin Aug, politsei esindaja Kalev Kuuspalu ning perearst Susanna Kari. Komisjonist on välja arvatud Madis Praks ja Rihti Väinsar.

Vallavalitsus on koostanud nimekirja, milliseid ning kui palju abivahendeid on vallal vaja – näomaskid, desovahendid jne, kogused on üsna suured. Kahjuks pole varusid ka riigil, kuid loodame, et leitakse võimalus nende hankimiseks.

Sotsiaalosakond on jätkanud riskigruppides olevate vallaelanike abivajaduse välja selgitamist – ülevaade on põhjalik ning andmed aina täienevad. Ootame infot, kellel on vaja abi, et viia koju toidu- ja esmatarbekaupu. Ootame ka vabatahtlikke, kes on nõus appi tulema. Neile, kes on saabunud välisreisilt, on karantiinis, kuid ei saa koju minna, saab vald pakkuda ajutist elupinda.

Vallavalitsus annab loa korraldada 20. märtsil Kuusalu rahvamajas doonoripäev.

Töötab valla kriisitelefon, eile saime 3-4 kõnet, on uuritud, kas Kuusalu vallas on koroonadiagnoosiga isikuid. Vallale ametlikku infot laekunud ei ole.

Susanna Kari: ka tervisekeskusel pole ametlikku infot koroonadiagnoosidest, seda infot pole meile saadetud. Oleme vaid nö külajutu tasemel kuulnud, et on ka meie vallas neid, kes on saanud positiivse diagnoosi.

Perearstikeskusesse kutsume inimesi minimaalselt kohale, nõustame sidevahendite teel. Vaja läheb meeletus koguses maske. Võimalik, et edaspidi tekib vajadus võtta vereproove väljaspool maja, selleks oleks vaja telki.

Mart Laanpere: perearstikeskuse toimimine on ääretult oluline ning seda tuleb põhjalikult kaitsta – hankida klaassein, telk, suures koguses kitleid ja maske.

Urmas Kirtsi: vald on igati valmis aitama, eelkõige saab see olla rahaline tugi millegi hankimiseks.

Kalev Kuuspalu: korrakaitsjatele on olnud kriisiperiood siiani pigem rahulik, suuremaid väljakutseid pole olnud.

Urmas Kirtsi: oleme alustanud kriisieelarve koostamist, lisame pool miljonit tulude alalaekumise ning erakorraliste kulude katteks. Oleme piiranud allasutuste kulusid – jätnud ainult personalikulud ja hädavajalikud majanduskulud.

Eile hommikul oli haridusjuhtidega koosolek, mille eesmärk saada tagasisidet. Kaugõpe toimib, probleeme tekitasid tõrked e-kooli töös. Olukord on harjumatu, aga koolid on olnud tublid. Suletud on Vihasoo ja Kolga lasteaed, lapsi võtavad vastu Kiiu ja Kuusalu.

Avalik transport toimib ja vallasisesed bussiliinid sõidavad. Bussijuhid on olnud küll murelikud, kuid teinud muudatusi – sisenemine bussi on ainult tagumisest uksest ning 3 esimest rida bussijuhi taga on suletud. Busse puhastatakse tavapärasest tihedamini.

Oleme suurendanud valla arvega tasumise kuulimiiti Coopi toidukaupluses, et tagada erakorraline toiduabi ning minimaliseerida sularaha kasutamist.

Ingeldrin Aug: Loksal on veel desovahendid olemas Coopis. Võib kaaluda võimalust, et kuidas motiveerida kauplusi tegema eraldi külastusaegu, eakad teatud ajal, teised väldivad sel ajal poes käimist. seda tegi LIDL, toimib hästi, aga see eeldab kauplejate omapoolset huvi.

Mis saab volikogu istungist?

Urmas Kirtsi: KOKSis on, et istung on avalik ning igal huvitatul on võimalus sellest osa võtta. Kuna tegu on kriisiolukorraga, võiks Zoomi videokeskkond siiski kõne alla tulla. Istungit oleks võimalik salvestada, volikogu liikmed on identifitseeritavad, ainus probleem ongi avalikkuse küsimus.

Mart Laanpere: Kindlasti tuleb prognoosid ja kaardistada võimalikke probleeme, eelkõige kriisi mõju majandusele. Tuleks kaasata vabaühendusi, ettevõtjate liitu, kaardistada ära ettevõtted, kes võiks lähiajal sattuda suuremasse jamasse. Ka sotsiaalvaldkonnas on väga palju üksikuid eakaid, kes on seni kenasti toime tulnud, kuid lähiajal võib olukord nende jaoks muutuda, ka seda infot on vaja.

Urmas Kirtsi: Info kogumine käib. Ettevõtluses saame rääkida neist, kes on lepingulises suhtes vallavalitsusega – lepingutingimused saab üle vaadata ning viia vastavusse kriisiolukorraga. Ettevõtluses tervikuna jäävad valla käed lühikeseks ning lahenduste leidmine on eelkõige riigi ülesanne. Sotsiaalvaldkonnas on ülevaade päris hästi kaardistatud, vald suudab abivajajaid aidata, kuid on väga hea meel, et meile on abi pakkunud ka vabatahtlikud.

**Otsustati: võtta info teadmiseks ning kohtuda uuesti 19. märtsil kell 9.30 pärast vallavalitsuse istungit.**